Al-Qaida-leder pågrepet av amerikanske styrker i Libya
ARTIKKELEN ER OVER SEKS ÅR GAMMEL Ifølge den amerikanske avisen New York Times ble al-Libi pågrepet etter at en gruppe med væpnede personer plukket han opp fra gaten i den libyske hovedstaden. En amerikansk sikkerhetskilde bekrefter ovenfor nyhetskanalen CNN at det var militært personell fra USA som sto bak pågripelsen. På lørdag utførte amerikanske spesialstyrker to aksjoner på utenlandsk territorium. Tidligere lørdag ble det også kjent at amerikanske Navy Seal-soldater hadde aksjonert mot en al Shabaab-leir i Somalia. Broren til al-Libi, Nabih, hevder at bilen de satt i ble omringet av tre biler lørdag morgen, og at «utenlandske kommandosoldater» knuste vinduene på bilen og kidnappet den mistenkte terrorlederen, melder det amerikanske nettstedet Huffington Post. Ifølge nettstedet skal al-Libi ha oppholdt seg i Libya helt siden borgerkrigen som til slutt førte til Gaddafis avgang og død i 2011. Var dobbeltgjengeren til Bin Laden Al-Libi, eller Nazih Abdul-Hamed Nabih al-Ruqai'i som han egentlig heter, har vært ettersøkt av amerikanske myndigheter siden 2000, i forbindelse med terrorangrepene mot USAs ambassader i 1998. Innenfor Al-Qaida ble han regelmessig brukt som dobbeltgjengeren til Osama Bin Laden, på grunn av hans høyde og likhet til den drepte al-Qaida-lederen. Al-Libi ble ifølge FBI født i Tripoli i 1964. Han fikk noen år senere politisk asyl i Storbritannia, men ble allerede i 1999 pågrepet av Scotland Yard, mistenkt for terrorplanlegging. Britiske myndigheter ble kort tid senere tvunget til å slippe ham løs fordi han hadde slettet alle bevis på datamaskinen sin. Britisk etterretning bestemte seg derfor for å overvåke al-Liby, men kort tid senere rømte han fra landet og ble ikke sett siden før vitneobservasjoner i 2012 indikerte at han bodde i Libya. Dusør på fem millioner dollar Han var oppført på listen over FBIs mest ettersøkte terrorister og det ble utlovet en dusør på fem millioner dollar, nesten 30 millioner kroner, for informasjon om hvor han befant seg. Terrorangrepene den 7.august 1998 kostet minst 223 mennesker livet og flere tusen ble skadet. I et tidsrom på under ti minutter ble to bilbomber detonert, utenfor henholdsvis USAs ambassade i Nairobi i Kenya og den amerikanske ambassaden i Dar es Salaam i Tanzania. Var en av de siste terroristene på frifot I 2000 offentliggjorde USA en liste med 21 navn på personer som de mistenkte for å stå bak terrorhandlingene. Al-Liby var et av disse navnene, og han var spesifikt mistenkt for å ha overvåket og fotografert ambassader i regionen allerede i 1993, samt 1995. Ifølge New York Times mener også amerikanske myndigheter at Al-Liby var en av hovedmennene bak ideen om dobbeltangrepet i Kenya og Tanzania. Al-Liby var en av de siste av de 21 ettersøkte personene som fortsatt var på frifot. Øverst på listen tronet Osama bin Laden, som ble drept av amerikanske Navy Seal-soldater i 2011. De eneste personene på listen som foreløpig ikke er arrestert eller drept er Al-Qaidas nåværende leder, Ayman al-Zawahiri, samt Saif al-Adel og Abdullah Ahmed Abdullah. Av de resterende personene er ni drept, seks soner livstidsdommer i USA og to sitter fengslet i påvente av rettsak, i henholdsvis USA og England. Pågripelsen av al-Liby vil utvilsomt bli sett på som en stor seier for USA, som i mer enn 15 år har jaktet intensivt på de ansvarlige bak bombingene.
Mannen som i lengre tid har vært mistenkt for å stå bak terrorangrepene mot USAs ambassader i Kenya og Tanzania i 1998, Abu Anas al-Libi, ble lørdag pågrepet av amerikanske spesialstyrker i Libyas hovedstad Tripoli.